

**общ.Троян, ул.”Ст.планина” 136, GSM: 0879 077767**

**e-mail:** **razvitie\_oreshak@abv.bg**

**Изх. 04 / 09.02.2023г.**

 **Отчет на културната дейност - 2022г.**

 Основните дейности, които са приоритет на читалището са: работата на Настоятелството, библиотечната дейност и самодейните състави - ТС„Възраждане”, вокална група за народни песни, обучителните групи за народни хора и новата група от деца за самозащита, театрален състав „Театър под звездите”, както и подобряване на условията за работа.

 Настоятелството, служителите и съставите през 2022г. работехме в пандемична обстановка до някое време. При спазване на всички мерки за безопасност не допуснахме зарази или тотално спиране на работата ни.

 През 2022г. големият ремонт на сградата на читалището за енергийна ефективност почти приключи. С тъжна ирония казваме, че като махнем инфарктните ситуации с покрива, който и така не ни вдъхва увереност, че няма да има други проблеми, сградата придоби европейски вид, по-лесно се отоплят използваните помещения и водата не замръзва.

Това е признанието за пълноценната работа в сътрудничество с Община Троян.

Ремонтът на стълбищата, терасата, лятната сцена и циментовите пътеки около сградата се случиха БЛАГОДАРЕНИЕ на ОБЩИНА Троян: г-жа Донка Михайлова, г-жа Пламенка Гечева и г-н Николай Райкови – ръководители на проекта и… нашето упорство, разбира се. Сега не само визията на читалището се променя, а целия площад, цялото село… За жалост, отново го казвам, че някога се е строяло с невероятни материали и качество – 50г. гаранция. Сега - срок на годност – 5 години.

 Още не сме чествали тази промяна на визията на сградата, но договорихме с г-жа Михайлова това да бъде Лазаровден /08.04.2023г.- събота/ – на открито на площада с всеки, който пожелае да дойде от гражданите на цялата Община Троян. В програмата сме включили, нашите състави, децата на ДГ “Незабравка“ и ОУ „В.Левски“, които са бъдещето на читалищната дейност, мажоретен състав на СУ“Климент Охридски“, деца от НЧ“Наука 1870“ гр.Троян и прекрасната народна певица Латинка Петрова от гр.Ловеч. Всичко тава – с народно веселие на площада и яйца за лазарките.

 През 2022г. Настоятелството проведе 5/пет/ срещи, на които се обсъждаха важни настоящи и предстоящи събития. Председателят Мариян Трифонов е трети мандат Председател на читалището: винаги спокоен и здравомислещ, но постоянен и упорит в защита на интересите на екипа и дейността ни.

Заедно с Йовка Мондешка и ръководителите на състави Васил Василев и Ивайло Спасовски организираме цялата дейност: всички участия и изяви на съставите. Благодарим на Настоятелството, с които постоянно разговаряме и всекидневно решаваме проблеми или приятни моменти.

 Предстоят още ремонти, но с тях ние трябва да се справим…

На хората, направили дарения за събития, празници и за промяната на визията на сградата, БЛАГОДАРИМ от сърце!

Голямото удовлетворение ни дава работата със самодейците. Тези хора носят в сърцата си танцът и театъра.

 Една от първите ни изяви за годината е Традиционния празник при нас – Лазаров ден: ТС“Възраждане“ Клуб за хора и ВГ за народни песни са основните участници.

 Театралният състав - с ръководител Васил Василев, през отчетната година започна нова пиеса – „Караконджул“, която се изигра за годината 12 пъти. Ивайло Спасовски ръководи три групи: намалелия по брой ТС“Възраждане“, Клуб за народни хора и детска група на най-малките.

1/ 05. и 19. май – при нас гостуваха Танцово студио „Бордо“. Прекрасни млади хора, които предлагат модерни танци. Сега на празника на жената ги поканихме за да ги види елитът на селото.

2/ 11-ти май – Празникът на библиотекаря – Всяка година правим среща на читалищните работници в някое от читалищата. Всеки по различен начин ръководи своята организация. Учим се. През 2022г. бяхме гости на с.Черни Осъм. Ние сме инициатори на тези срещи и сме били два пъти домакини.

3/ 21-ви май –Провежда се Събор на с.Патрешко. Програмата е от нашите състави.

4/ 4-ти юни се проведе Областния ф-л за народни танци „ТРОЙЧЕ“ в гр. Ябланица, където ТС“Възраждане“ беше награден с първо място в своята възрастова група.

5/ 18-ти юни

 - сутринта ТС и ВГ участваха в с.Черни Осъм на празника „Чукан боб с коприва и хоро се извива“

6/ - вечерта посрещнахме театрален състав от гр.Долна Оряховица с пиесата „Женитба“ по Гогол. Бяхме организирали преспиване на гостите и вечеря на двата състава. Обмяна на опит между колективите.

7/ 13-ти юли гост на читалището беше писателят Нидал Алгафари, който представи своите книги, а ние ги закупихме.

8/ 15-ти юли – Ловешки драм. театър гостува при нас с пиесата „Дон Кихот“ – един модерен прочит на класиката.

9/ 16-ти юли НЧ“Наука 1870“ представи на наша сцена невероятния спектакъл „Картини от България“. Концертът беше без вход и който е дошъл, е останал изключително доволен. Салонът не беше пълен, вероятно някои хора предпочитат да ходят на такива представления срещу висока цена на билет. След нас вече билетите на спектакъла са много високи.

10/ 20-ти юли – Предпремиера на новата ни пиеса „Караконджул“по Васил Василев

11/ 22-ри юли - Новата пиеса в гр.Хисаря. Много публика, добро представяне и добър приход.

12/ 24-ти юли – Клуб за народни хора се престраши и отиде на фестивал в гр.Априлци, където взе диплом и медал за второ място.

13/ 26-ти юли – ПРЕМИЕРА на пиесата „Караконджул“ в селото ни - абсолютно пълен салон, над 300 човека. Макар и още неулегнали, актьорите се представиха прекрасно. Когато публиката се забавлява, артистите вдигат много нивото си. Представленията в с.Орешак и гр.Троян помагат най-много за цялата ни дейност, защото не даваме „луди“ пари за превоз на актьори и декор.

14/ 22-и септември – „Български фестивал на слива“ започва с дефиле: екипът на читалището и Клуб за народни хора бяхме една внушителна група.

15/ 23-ти септември – Театралният ни състав „Театър под звездите“ за пореден път беше поканен на местността „Раювски кромлех“ с .Раювци, където представи пиесата „Караконджул“.

16/ 24-ти септември – Клуб за хора и ВГ участваха в програмата на сливовия празник в с.Орешак / НИХЗИ/. Ние сме орешачени и искахме да подкрепим изцяло празника в с.Орешак. Този празник е възникнал в с.Орешак и трябва да остане значим за селото ни.

17/ 25-ти септември – Приех да бъда водеща на програмата за този ден отново с целта да няма никакви спънки в с.Орешак. Срещнах се с кукерите и автентичните танци и песни на с.Войягово, с всички производители и най-приятната част – с целия състав на духов оркестър „ЗАЕДНО“, които са наши приятели.

 18/ 26-ти септември – Ловешки драм.театър ни гостува за втори път през годината с пиесата „Службогонци“ с актьора Николай Урумов.

19/ 28-и септември – Нашият театър във Велики Преслав. Поканихме жената, която уши новите тракийски носии и тя беше наш гост. Много хора, пълен салон, доволни актьори, но и много път. От тук тръгваме окол 12:00ч. Товарим декора, пътуваме до далечната дестинация, разтоварваме декора, Васил Василев и Кремена Пазванска строят сцената, Йовка разпъва кабелите за озвучаването, носим проектор, касов апарат за билетите, актьорите тръгват и пристигат по различно време – според работата си. Минава пиесата, аплодисменти, благодарности. Аз се занимавам с билетите. Разваля се декора от почти всички актьори, товарим на буса, тръгваме, пристигаме тук, вече сме останали 2-ма, 3-ма, разтоварваме и се прибираме по домовете си между 24:00 и 1:30 часа…

Така преминава едно представление.

20/ 10-ти октомври – Пиесата „Караконджул“ най-сетне в гр.Троян. Близка дестинация, но там е натоварена програмата. Тук, понеже нямаме много разходи, приложихме следния метод: поканихме деца и ученици от училищата в града и от с.Черни Осъм – гимназията за планински водачи, с по-ниска цена на билета. Отзоваха се 48 деца и учители от с.Ч.Осъм, 20 ученика от СХУПИ /Благодарим на зам.директора г-н Марин Вутов, и младата Невена Начева, които са наши самодейци. От СУ“Кл.Охридски“ дойдоха 30 ученика. Две от децата на това училище – Ивайло Минковски /синът на Йовка Мондешка и Драгомир Минковски/ и Павлинка Минкова са актьори в нашите пиеси. Заради тях дойдоха толкова почитатели. Салон и балкон на троянското читалище бяха препълнени. Хората вече ни познават и очакват с нетърпение. И да ви кажа моето мнение: Това, че сме състав на Общинско ниво е факт, но хората предпочитат весела битова пиеса пред модернизмите дори на големи имена в театъра. Искат си нашенско, българско…

21/ 20-ти октомври- Все повече театри от страната научават за нас и на този ден ни гостува Кържалийски драм. театър с пиесата „Застреляй идиотите“ с Ивайло Калоянчев и Елен Колева. Да се чудиш такива известни актьори КАК се съгласяват да играят в толкова посредствени пиеси…

22/ 17-ти ноември – По желание на зрители – Второ представление в гр.Троян. Повече от 200 човека посетиха второто представяне на пиесата ни. Дойдоха много хора, които го гледаха за втори път.

С уважение казвам, че в НЧ“Наука 1870“ преди години се взе решение: Читалищата в Общ.Троян и троянското читалище да не си вземаме наеми. Но беше вече студено и трябваше да платим парно отопление, което беше „солено“. Все пак сме на достатъчно добро ниво, че да можем да си го позволим.

23/ 22-и ноември – „Театър под звездите“ в с.Крамолин. Не разбрахме кой ни препоръча толкова далеч и на такова необичайно място – едно малко закътано селце, което празнуваше годишнина. Но домакините ни откупиха и беше интересно за нас.

24/ 29-ти ноември - Пиесата ни в гр. Елена.

25/ 17-ти декември – КОЛЕДЕН БАЗАР. Този базар също стана традиция и въпреки прекъсването от две години, се проведе в прекрасно настроение и подаръци от екипа на читалището и Дядо Коледа /М.Вутов/ за всички дошли деца /като тези подаръчета закупихме от майка с дете в неравностойно положение, с което подкрепихме една добра кауза/. И тази година, както всички предишни, поканихме ДГ“Незабравка“ и ОУ“В.Левски“ да изнесат и те свои щандове. С това можем да им помогнем да съберат средства в подкрепа на тяхната дейност. Настоятелството, екипа на читалището и много наши приятели се включиха с дарени предмети и сладкиши. Изразяваме ДЪЛБОКАТА СИ БЛАГОДАРНОСТ! Събраната сума от базара е 1621,00лв. и ще бъде използвана по решение на Настоятелството за честване на 125-годишнината от създаването на читалищната дейност в с.Орешак.

26/ 20-ти декември – ТС“Възраждане“ беше поканен отново на коледните празници в гр.Троян. При абсолютен студ играха закачливо и с широка усмивка три танца. Смятам, че тези участия трябва да се провеждат през време, когато шатрите на площада, с изделия на местни производители, са отворили и по центъра на града се разхождат хора.

27/ 21-ви декември – „Театър под звездите“ с пиесата „Караконджул“ завърши годината в с.Баховица, от където е един от актьорите ни. Сърдечните хора, които познават състава с предходните ни пиеси, пренебрегнаха студа на вън и напълниха салона.

Това са най-значимите събития, организирани от нас и самодейците през годината. Предстои ни честване на 125-годишнина. Следете нашите афиши и известия и се надявам, че всеки ще намери с какво да се забавлява и обогатява.

Няма да изброявам десетките срещи в Общ.Троян или между читалищните работници, представяне на книги или посещения на организирани от други институции събития, десетките посещенията в Данъчна служба за това, че сме освободени от данък смет или че служителите им не знаят каква декларация се попълва при въвеждане на ремонтираната ни сграда в експлоатация / но знаят голямата сума, с която да те глобят, ако пропуснеш срока/.

И накрая ще завърша с БИБЛИОТЕЧНАТА ДЕЙНОСТ…

Тази дейност не спира нито за ден. Имаме повече от 300 читатели. Библиотеката разполага с два работещи компютъра, интернет връзка, размножителна техника, мултимедийно устройство и скенер за обработка на снимки. Ежедневно има посещения на потребители. Ученици от всяка възраст посещават библиотеката или ползват другите услуги: принтиране, преснимане на материали, сканиране и изпращане по електронна поща /само ние предлагаме тази услуга в селото/.

А някои от новите, с които се обогати библиотеката, са:

1. „В капана на времето“ – продължение на „Друговремец“ от Даяна Габалдон
2. Нидал Алгафари със своите шест книги
3. „Оризовата майка“ от Маника
4. „Адвокат на престъпници“ от Джон Гришам
5. „Сърце“ от Виктория Бешлийска

 Библиотеката е една от най-богатите в Общината и доста добре задоволява интереса и потребностите на населението. Хубави книги винаги ще има, а е прекрасно да си на най-удобното място в къщи, на топло с чудесна книга в ръка, да се пренесеш в други светове и да забравиш за ежедневието, да забравиш за високите цени, за това че няма правителство и бюджет, да изключиш новините по телевизията...

 Сигурно сме допускали грешки, някои неща може би не сме направили по най-добрия начин, но благодарение на оптимизма и добронамереността оцеляваме и се забавляваме много… и нищо от изброеното до тук, без добра организация, без този оптимизъм, нямаше да се случи.

Секретар: Донка Василева Председател: М.Трифонов

**СПИСЪК НА ЧЛЕНОВЕТЕ НА**

**НАСТОЯТЕЛСТВО и**

**ПРОВЕРИТЕЛНА КОМИСИЯ**

**на НЧ”Развитие 1898г.”**

**избрани на отчетно изборно събрание - 25.03.2022г.**

**ПРЕДСЕДАТЕЛ: Мариян Петров Трифонов**

**Настоятелство**

**1. Мариян Петров Трифонов- Председател**

**2. Светлана Кирилова Спасовска-член**

**3. Петя Стоянова Ганкова -член**

**4. Виолета Цветкова Маринова-член**

**5. Донка Петкова Василева-член**

**6. Ирена Цвяткова Яшева- член**

**7. Бисерка Дончева Иванова-член**

**СПИСЪК НА ПРОВЕРИТЕЛНАТА КОМИСИЯ**

**1. Михаела Стоянова Стоянова – Председател**

**2. Тодорка Драгнева Георгиева - Член**

**3. Весела Иванова Ковачева – Член**